நம்பூதிரி படிக்கட்டில் சுண்ணாம்புக்கல்லால் களம் வரைத்து அதன்மேல் மிகச்சிறிய மண்அகல்களில் மூன்று நெய்விளக்குகளை ஏற்றிவைத்திருந்தார். தெச்சி, அரளி, செண்பகம் என மூன்றுவகை செம்மலர்கள் வாழையிலையில் குவிக்கப்பட்டிருந்தன. அவர் நீள்வட்டவடிவில் செதுக்கப்பட்ட மரப்பீடத்தில் கால்மடித்து அமர்ந்திருந்தார். செம்பட்டு ஒன்று விசிறிபோல மடிப்புகள் விரிக்கப்பட்டு வைக்கப்பட்டிருந்தது. தர்ப்பைப்புல்லும் கெண்டியில் நீரும் இருந்தது. கேரளத்துச் சடங்குகளை நான் வேறெங்கும் பார்த்ததில்லை. மந்திரங்கள் துல்லியமாக ஒலிக்கும். கூடவே வெவ்வேறுவகையான கைமுத்திரைகள்.